《铁犀行》
清代·冯廷櫆

武都怒特西入水，空舲野牛蹑空起。逆潮蹴踏沔江滨，夜吼霜天犹掉尾。

惊涛下撼鼋鼍宫，腥风促浪打沙觜。群鱼跳波鲛人避，一见凛然慑生气。

乖龙恃势不受降，鳞间出火光射地。老牛斗酣两角折，兀然不动化为铁。

风剥雨蚀三千年，垂胡犹带战时血。即今江水白于银，潮平岸稳沙无痕。

渔舠一叶飞夏口，龙骧千斛奔荆门。篙工舵师坐收值，岂知铁犀与有力。

事往功成那可说，倒卧寒江千尺雪。

作者简介：（1649—1700）清山东德州人，字大木。康熙二十一年进士，授内阁中书。性孤介，不入大僚之门，生平知交惟赵执信一人。所为诗清警绝俗。有《冯舍人遗诗》。